Thomas Jensen (S), 2012-11-16:
Det lovforslag er jo nærmest hastefremsat og skal hastebehandles, og jeg håber på en hurtig behandling, sådan at Folketinget kan give samtykke til den dansk-kinesiske aftale.
Det er nemlig vigtigt for dansk erhvervsliv, at Danmarks dobbeltbeskatningsaftale med Kina hurtigst muligt kommer til at svare til, hvad Kina har accepteret i aftaler med andre lande, for dermed vil danske virksomheder med aktivitet i Kina få de samme kinesiske skattevilkår som virksomheder i andre lande, som også har en dobbeltbeskatningsaftale med Kina.
Indtil der er givet samtykke til den her aftale, vi behandler i dag, har danske virksomheder altså dårligere vilkår end virksomheder i de lande, som allerede har opdateret deres aftale med Kina.
Den her dobbeltbeskatningsaftale træder så i kraft, 30 dage efter Danmark har givet kineserne en henvendelse om, at vi har tiltrådt, og det skulle jo gerne ske for indkomståret 2013.
Så Socialdemokraterne vil gerne bidrage aktivt til, at Folketinget får behandlet og dermed givet samtykke til denne aftale mellem Danmark og Kina, så den kan træde i kraft 1. januar 2013.
Hvad er indholdet så af den her aftale?
Jo, aftalen indeholder regler om, hvornår Danmark henholdsvis Kina kan beskatte forskellige former for indkomst som en person eller et selskab, der er hjemmehørende i den ene stat, modtager fra den anden stat.
Herudover indeholder aftalen regler om, hvordan bopælsstaten skal lempe dobbeltbeskatning, når begge stater beskatter samme person eller selskab af samme indkomst.
Den vigtigste ændring angår beskatning af udbyttebetalinger fra kinesiske datterselskaber til danske moderselskaber.
Den nugældende aftale betyder, at Kina kan opkræve en skat på højst 10 pct. af det udbytte, som et kinesisk datterselskab udlodder til sit danske moderselskab.
Med den nye aftale er den tilsvarende skattesats på højst 5 pct., hvilket svarer til Kinas nyere dobbeltbeskatningsaftaler med andre europæiske lande.
Nedsættelsen af kinesisk skat af udbyttebetalinger til danske moderselskaber medfører ikke tilsvarende højere dansk skat.
Efter selskabsskatteloven skal et dansk moderselskab nemlig ikke betale dansk skat af udbytte fra et datterselskab i Kina.
Hvad betyder aftalen videre?
Jo, den nye aftale medfører ikke de store ændringer med hensyn til dansk beskatning.
Der bliver altså ikke sådan et stort merprovenu i skat herhjemme, men den nye aftale medfører dog, at Danmark kan beskatte danske pensionister, som flytter til Kina, og det er alle typer pension, der kan gå hen at blive beskattet her, hvor Danmark med den nugældende aftale ikke kan beskatte dansk pension, som er udbetalt i forbindelse med tidligere arbejde.
Den nye aftale ophæver altså nogle særlige regler om dobbeltbeskatningslempelse, hvorefter kinesisk skat kunne medføre dansk dobbeltbeskatningslempelse med et højere beløb end betalt kinesisk skat.
Den gamle aftale havde nemlig en særlig regel om, at danske virksomheder, som f.eks. modtog royaltybetaling fra Kina, fik nedsat dansk skat med 20 pct. af denne royaltybetaling, selv om Kina efter aftalens andre regler kun kunne opkræve en skat på højst 10 pct. af betalingen.
Så det er godt, det bliver bragt i orden med den her aftale.
Så ud fra en samlet betragtning om, at det er vigtigt, at der bliver ordentlige skatteforhold for borgere og ikke mindst virksomheder i forhold til aktiviteter i Kina, kan Socialdemokraterne støtte denne aftale.